b'\n_START_ARTICLE_\nEveliina Lappalaisen surma\n_START_PARAGRAPH_\nKaisa Eveliina Lappalainen (27. maaliskuuta 1986 \xe2\x80\x93 14. marraskuuta 2000) oli 14-vuotias koulutytt\xc3\xb6, jonka Otto Aleksi Martikainen surmasi Imatralla 14. marraskuuta 2000._NEWLINE_Lappalainen l\xc3\xb6ydettiin kuolleena ojanpenkasta surmaa seuranneena aamuna 15. marraskuuta. Poliisi aloitti surman tutkinnan vaikeista l\xc3\xa4ht\xc3\xb6kohdista: teolla ei ollut silminn\xc3\xa4kij\xc3\xb6it\xc3\xa4, varsinaista ep\xc3\xa4ilty\xc3\xa4 tai motiivia. Vasta vuoden ja kahden kuukauden kuluttua selvisi, ett\xc3\xa4 Lappalaisen surmaaja oli h\xc3\xa4nt\xc3\xa4 vuotta vanhempi Otto Martikainen, joka ilmoittautui poliisille itse. Tekij\xc3\xa4 k\xc3\xa4vi Lappalaisen kanssa samaa Kosken yl\xc3\xa4astetta Imatralla, mutta oli t\xc3\xa4t\xc3\xa4 ylemm\xc3\xa4ll\xc3\xa4 luokalla. Surma oli tutkinnan perusteella edennyt nyrkeill\xc3\xa4 ly\xc3\xb6misest\xc3\xa4 ja siit\xc3\xa4 aiheutuneesta tajuttomuudesta kuristamiseen. Lopullinen kuolinsyy oli tukehtuminen mutaiseen veteen. Motiivi ei koskaan kokonaisuudessaan selvinnyt._NEWLINE_Lappalaisen omaiset vaativat Martikaiselle 12 vuoden vankeutta nuorena henkil\xc3\xb6n\xc3\xa4 tehdyst\xc3\xa4 murhasta. Martikainen itse katsoi syyllistyneens\xc3\xa4 pahoinpitelyyn sek\xc3\xa4 t\xc3\xb6rke\xc3\xa4\xc3\xa4n kuolemantuottamukseen, ja toivoi enint\xc3\xa4\xc3\xa4n kahden vuoden rangaistusta. Imatran k\xc3\xa4r\xc3\xa4j\xc3\xa4oikeus tuomitsi Martikaisen nuorena henkil\xc3\xb6n\xc3\xa4 tehdyst\xc3\xa4 taposta seitsem\xc3\xa4ksi vuodeksi vankeuteen 19. kes\xc3\xa4kuuta 2002. Tuomiosta valitettiin Kouvolan hovioikeuteen. Hovioikeuden mielest\xc3\xa4 ihmisen kuristaminen k\xc3\xa4sin ja hukuttaminen ojaan vaatii poikkeuksellisen voimakasta surmaamistahtoa, joten Martikaisen todettiin syyllistyneen murhaan, ja rangaistusta kovennettiin yhdeks\xc3\xa4ksi vuodeksi vankeutta 30. joulukuuta 2002. Martikainen sai korkeimmalta oikeudelta valitusluvan. Korkein oikeus palautti k\xc3\xa4r\xc3\xa4j\xc3\xa4oikeuden asettaman seitsem\xc3\xa4n vuoden rangaistuksen taposta 22. kes\xc3\xa4kuuta 2004. Korkeimman oikeuden mielest\xc3\xa4 teko ei t\xc3\xa4ytt\xc3\xa4nyt murhan tunnusmerkist\xc3\xb6\xc3\xa4. Se katsoi teon olleen tahallinen, mutta ei vakaasti harkittu. Tekoa ei my\xc3\xb6sk\xc3\xa4\xc3\xa4n voinut korkeimman oikeuden mukaan pit\xc3\xa4\xc3\xa4 rikoslaissa tarkoitetulla tavalla erityisen raakana ja julmana._NEWLINE_Vankeusrangaistuksen lis\xc3\xa4ksi Martikainen tuomittiin korvaamaan Lappalaisen vanhemmille ja toiselle sisarelle henkisest\xc3\xa4 k\xc3\xa4rsimyksest\xc3\xa4 yhteens\xc3\xa4 35\xc2\xa0000 euroa. Lappalaisen vanhemmat saivat kumpikin 14\xc2\xa0000 euroa ja sisko 7\xc2\xa0000 euroa. Lis\xc3\xa4ksi Martikainen velvoitettiin korvaamaan asianomistajille hautajaiskuluina 6\xc2\xa0000 euroa ja oikeudenk\xc3\xa4yntikuluja yhteens\xc3\xa4 6\xc2\xa0000 euroa sek\xc3\xa4 valtiolle oikeusl\xc3\xa4\xc3\xa4ketieteellisen ruumiinavauksen kustannuksina ja todistajapalkkioina yhteens\xc3\xa4 runsaat 826 euroa. Yhteens\xc3\xa4 korvauksia m\xc3\xa4\xc3\xa4r\xc3\xa4ttiin 47\xc2\xa0826 euroa. Lappalaisen vanhemmille oikeudenk\xc3\xa4ynnit maksoivat 50\xc2\xa0000 euroa heid\xc3\xa4n h\xc3\xa4vitty\xc3\xa4\xc3\xa4n asian korkeimmassa oikeudessa._NEWLINE_Koska Martikainen oli ensikertalainen, h\xc3\xa4n k\xc3\xa4rsi rangaistuksestaan puolet. Martikaisen vangitsemisp\xc3\xa4\xc3\xa4t\xc3\xb6s tehtiin tammikuussa 2002, joten h\xc3\xa4n vapautui ehdonalaiseen 20-vuotiaana 7. hein\xc3\xa4kuuta 2005. Rangaistus p\xc3\xa4\xc3\xa4ttyi kokonaisuudessaan tammikuussa 2009. Vankeutensa Martikainen vietti Pyh\xc3\xa4sel\xc3\xa4n vankilassa._NEWLINE_Tuomio her\xc3\xa4tti keskustelua Suomen oikeuslaitoksen toiminnasta, jonka yhteydess\xc3\xa4 oikeusministeri Johannes Koskinen kehotti korkeinta oikeutta miettim\xc3\xa4\xc3\xa4n linjauksiaan uudestaan. Omaisia oikeudenk\xc3\xa4ynniss\xc3\xa4 edusti Heikki Lampela. Martikaisen asianajajana toimi Jarmo Salmi._NEWLINE_PMMP-yhtyeen kappale Kovemmat K\xc3\xa4det kertoo nuoren ihmisen murhasta, ja on yhtyeen toisen solistin, Paula Vesalan mukaan saanut inspiraationsa Lappalaisen surmasta.'